ดิสนีย์แลนด์อาบูดาบี

ดิสนีย์แลนด์อาบูดาบี () เป็นสวนสนุกและรีสอร์ตของดิสนีย์ที่อยู่ระหว่างการวางแผนก่อสร้าง บนเกาะยาสในกรุงอาบูดาบี สหรัฐอาหรับเอมิเรตส์ เจ้าของและดำเนินงานโดยมิราลกรุปภายใต้สัญญาอนุญาตจากเดอะวอลต์ดิสนีย์ ซึ่งจะรับหน้าที่ออกแบบรีสอร์ตและเครื่องเล่นต่าง ๆ ผ่านหน่วยงานวอลต์ดิสนีย์อิเมจจิเนียร์ริง โครงการดังกล่าวจะนับเป็น สวนสนุกดิสนีย์แห่งแรกในตะวันออกกลาง เป็นแห่งที่สี่ในทวีปเอเชียและเป็นรีสอร์ตดิสนีย์แห่งที่เจ็ดของโลก นอกจากนี้ยังเป็นรีสอร์ตดิสนีย์แห่งที่สองที่ไม่ได้อยู่ภายใต้การดำเนินงานของดิสนีย์เอ็กซ์พีเรียนส์ในทุกด้าน

 ความเป็นมา 
ก่อนหน้านี้ดิสนีย์เคยตัดความเป็นไปได้ในการพัฒนาสวนสนุกในเมืองดูไบ สหรัฐอาหรับเอมิเรตส์ เมื่อเดือนพฤษภาคม ค.ศ. 2009 และในเดือนมกราคม ค.ศ. 2011 บริษัทได้ออกมาปฏิเสธข่าวลือที่ว่าเกี่ยวข้องกับโครงการพัฒนาสวนสนุกในเมืองไฮฟา ประเทศอิสราเอล ซึ่งมีแชมร็อกโฮลดิ้งส์บริษัทลงทุนที่มีความเกี่ยวข้องกับดิสนีย์เป็นผู้ให้ทุนสนับสนุน

แผนการสร้างสวนสนุกดิสนีย์ในภูมิภาคตะวันออกกลางเริ่มต้นขึ้นใน ค.ศ. 2017 และในที่สุดการพัฒนาโครงการดิสนีย์แลนด์อาบูดาบีก็ได้รับการประกาศอย่างเป็นทางการเมื่อวันที่ 7 พฤษภาคม ค.ศ. 2025

 ภาพรวม 
รีสอร์ตแห่งนี้มีกำหนดพัฒนาบนเกาะยาส ซึ่งเป็นแหล่งรวมสวนสนุกขนาดใหญ่หลายแห่ง อาทิ วอร์เนอร์บราเวิล์ดอาบูดาบี ซีเวิลด์อาบูดาบี และเฟอร์รารีเวิลด์ โดยบ็อบ ไอเกอร์ ประธานเจ้าหน้าที่บริหารของดิสนีย์ ได้อธิบายโครงการนี้ว่าเป็นสวนสนุกที่ "คงความเป็นดิสนีย์อย่างแท้จริงและสะท้อนอัตลักษณ์แบบเอมิเรตส์อย่างชัดเจน" ซึ่งเป็นถ้อยคำที่สอดคล้องกับคำอธิบายที่เขาเคยใช้กับเซี่ยงไฮ้ดิสนีย์แลนด์ว่าเป็น "คงความเป็นดิสนีย์อย่างแท้จริงและสะท้อนอัตลักษณ์แบบจีนอย่างชัดเจน"

สวนสนุกและรีสอร์ตจะเป็นเจ้าของ ดำเนินงาน และลงทุนโดยมิราลกรุป ขณะที่การออกแบบทั้งหมดจะรับผิดชอบโดยวอลต์ดิสนีย์อิเมจจิเนียร์ริง โดยมีบรูซ วอน, ทอม ฟิตซ์เจอรัลด์ และแซค ริดลีย์ เป็นผู้นำทีมออกแบบ ปัจจุบันยังไม่มีการประกาศกำหนดวันเปิดให้บริการอย่างเป็นทางการ

ดิสนีย์แลนด์อาบูดาบีถือเป็นการประกาศสร้างสวนสนุกแห่งใหม่ครั้งแรกของดิสนีย์นับตั้งแต่การเปิดตัวเซี่ยงไฮ้ดิสนีย์แลนด์ใน ค.ศ. 2010 และจะเป็นสวนสนุกดิสนีย์แห่งแรกในภูมิภาคตะวันออกกลาง

 อ้างอิง 

หมวดหมู่:สวนสนุกและสถานพักตากอากาศของวอลต์ดิสนีย์